Tirsdag eftermiddag klokken 17.33 bliver en 75-årig mand fra Odense påkørt bagfra. I den anden bil sidder en 24-årig mand fra Aarhus. Uheldet sker på E45 ved Hobro i sydgående retning. Ingen kommer til skade ved uheldet, men begge biler får stor materiel skade. Den bageste bil får smadret fronten, og begge hjul punkterer. Føreren af bilen vælger efterfølgende at lade bilen stå og stikke af til fods fra uheldsstedet. Han er derfor væk, da politiet dukker op. Melder sig selv Senere på aftenen får Nordjyllands Politi et opkald fra den 24-årige mand, der fortæller, at han befinder sig i Aalborg. Politiet anholder ham på Boulevarden i Aalborg klokken 19.15. Manden har ikke ønsket at udtale sig, og det er derfor uklart, hvad der fik ham til at stikke af fra uheldsstedet. Nordjyllands Politi har sent tirsdag aften kørt den 24-årige mand til Aarhus, hvor han nu er i Østjyllands Politis varetægt.

Referat:
En 24-årig mand fra Aarhus påkørte tirsdag en 75-årig mand på E45 ved Hobro. Efterfølgende stak den 24-årige af til fods.